DA Den Europæiske Unions Tidende L 184/25

EUROPA-PARLAMENTETS OG RÅDETS DIREKTIV 2007/38/EF

af 11. juli 2007

om eftermontering af spejle på tunge lastvogne, som er indregistreret i Fællesskabet

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 71, stk. 1, litra c),

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter høring af Regionsudvalget,

efter proceduren i traktatens artikel 251 (2), og

ud fra følgende betragtninger:

(1) En række ulykker forårsages af førere af tunge lastvogne, der ikke er klar over, at andre trafikanter befinder sig meget tæt på eller ved siden af deres køretøj. Disse ulykker sker ofte i forbindelse med sving i vejkryds eller rundkørsler, når føreren ikke opdager andre trafikanter, der befinder sig i de blinde vinkler, som findes umiddelbart rundt om køretøjet. Det anslås, at omkring 400 personer i Europa årligt omkommer i sådanne ulykker, hvoraf de fleste er bløde trafikanter som cyklister, motorcyklister og fodgængere.

(2) I Kommissionens hvidbog fra den 12. september 2001 med titlen »Den europæiske transportpolitik frem til 2010 — De svære valg« blev der opstillet det mål, at antallet af trafikdræbte i EU skulle halveres inden 2010. I sit tredje handlingsprogram for trafiksikkerhed forpligtede Kommissionen sig til at undersøge spørgsmålet om eftermontering af anordninger til indirekte udsyn på allerede ibrugtagne tunge lastvogne for at mindste køretøjernes blinde vinkler og således bidrage til nedbringelsen af antallet af trafikdræbte.

(3) CARS 21-ekspertgruppens 10-årsplan i den endelige rapport »En konkurrencevenlig lovramme for automobiler i det 21. århundrede« indeholdt en anbefaling om en integreret tilgang med hensyn til trafiksikkerhed, herunder obligatorisk indførelse af nye sikkerhedsanordninger som f.eks. spejle, der reducerer de blinde vinkler i tunge lastvogne.

(4) Anordninger til indirekte udsyn såsom vidvinkelspejle og nærzonespejle, kameraer, monitorer eller andre systemer forbedrer førerens udsyn og øger køretøjernes sikkerhed.

(5) Europa-Parlamentets og Rådets direktiv 2003/97/EF af 10. november 2003 om tilnærmelse af medlemsstaternes lovgivning om typegodkendelse af anordninger til indirekte udsyn og af køretøjer udstyret med disse anordninger (3) indebærer store muligheder for at nedbringe antallet af ulykker, men det finder kun anvendelse på nyindregistrerede køretøjer.

(6) Allerede ibrugtagne køretøjer er derfor ikke underlagt kravene i direktiv 2003/97/EF. Det anslås, at disse køretøjer ikke vil være fuldt udskiftet før 2023.

(7) For at bidrage til at mindske antallet af alvorlige trafikulykker, herunder trafikulykker med dødelig udgang, som forårsages af disse køretøjer, og som rammer bløde trafikanter, bør det i mellemtiden sikres, at de pågældende køretøjer eftermonteres med anordninger, der forbedrer det indirekte synsfelt.

(8) Allerede ibrugtagne køretøjer bør udstyres med spejle, der reducerer den blinde vinkel langs køretøjets side, samtidig med at de opfylder de tekniske krav i direktiv 2003/97/EF. Dette er teknisk muligt for flertallet af de pågældende køretøjer.

(9) Det vil imidlertid være passende og rimeligt at fastsætte undtagelser og fravigelser for køretøjer, som har en kort resterende driftslevetid, eller er udstyret med sidespejle, hvis synsfelt kun er marginalt mindre end de synsfelter, som er fastsat i direktiv 2003/97/EF, eller hvorpå montering af spejle, som er i overensstemmelse med nævnte direktiv ikke er en økonomisk holdbar løsning.

(10) Køretøjer i klasse N2 og N3, der oprindeligt blev registreret og/eller har været typegodkendt og/eller i brug før den 1. januar 2000, og som fortrinsvis benyttes på grund af deres historiske interesse, bør ikke være omfattet af reglerne og procedurerne i dette direktiv.

(11) For de lastvogne, som af tekniske og/eller økonomiske årsager ikke kan opfylde kravene i dette direktiv fuldt ud, bør de kompetente myndigheder tillade og godkende alternative løsninger. I sådanne tilfælde skal medlemsstaterne sende lister over tilladte og godkendte tekniske løsninger til Kommissionen, som herefter stiller dem til rådighed for alle medlemsstaterne.

(12) For at give markedet mulighed for at tilpasse sig til en stor efterspørgsel inden for en kort periode, bør der fastsættes en overgangsperiode.

(13) Tunge lastvogne, som er blevet eftermonteret med anordninger til indirekte udsyn før datoerne for gennemførelse af direktiv 2003/97/EF, og som i store træk dækker det i nævnte direktiv foreskrevne synsfelt, bør undtages for kravene i dette direktiv.

(14) Eftermonteringsordningen bør ledsages af passende foranstaltninger, der øger kendskabet til de farer, der er forbundet med blinde vinkler i tunge lastvogne, herunder oplysningskampagner med sårbare trafikanter som målgruppe samt kampagner for korrekt indstilling og brug af anordninger til indirekte udsyn.

(15) Andre køretøjstyper end de, der er omfattet af dette direktiv, såsom lette erhvervskøretøjer og busser, som ikke er monteret med forbedrede anordninger til indirekte udsyn, er ofte involveret i blindvinkelulykker. Fællesskabslovgivningen om krav til aktiv og passiv sikkerhed bør derfor løbende tages op til fornyet vurdering med henblik på at forbedre og fremme færdselssikkerheden.

(16) For at tilvejebringe en mere omfattende analyse og en fremtidig strategi for reducering af antallet af blindvinkelulykker bør Kommissionen indsamle relevante data fra medlemsstaterne og foretage en passende behandling af disse data, jf. Rådets beslutning 93/704/EF af 30. november 1993 om oprettelse af en EF-databank vedrørende færdselsulykker (4) og andre relevante retsakter såsom Europa-Parlamentets og Rådets beslutning nr. 2367/2002/EF af 16. december 2002 om Fællesskabets statistiske program 2003-2007 (5).

(17) Ifølge Rådets direktiv 96/96/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil (6) skal motorkøretøjer til vejgodstransport og med en tilladt totalmasse på over 3,5 tons mindst en gang om året underkastes en periodisk teknisk kontrol. Tunge lastvogne bør bl.a. være udstyret med spejle, som opfylder kravene i dette direktiv for at kunne godkendes ved en teknisk kontrol. Beviser for godkendelse ved en teknisk kontrol udstedt af medlemsstaterne for motorkøretøjer, der er registreret på deres område, godkendes gensidigt med henblik på køretøjernes frie bevægelighed på medlemsstaternes veje.

(18) Målet for dette direktiv, nemlig eftermontering af udstyr på allerede ibrugtagne køretøjer i Fællesskabet, kan ikke i tilstrækkelig grad opfyldes af medlemsstaterne og kan derfor på grund af dets omfang og virkninger bedre nås på fællesskabsplan. Fællesskabet kan derfor træffe foranstaltninger i overensstemmelse med subsidiaritetsprincippet, jf. EF-traktatens artikel 5. I overensstemmelse med proportionalitetsprincippet, jf. nævnte artikel, går dette direktiv ikke ud over, hvad der er nødvendigt for at nå dette mål.

(19) I overensstemmelse med punkt 34 i den interinstitutionelle aftale om bedre lovgivning (7) tilskyndes medlemsstaterne til både i egen og Fællesskabets interesse at udarbejde og offentliggøre deres egne oversigter, der så vidt muligt viser overensstemmelsen mellem dette direktiv og gennemførelsesforanstaltningerne —

UDSTEDT FØLGENDE DIREKTIV:

Artikel 1

I dette direktiv fastsættes kravene til montering af systemer til indirekte udsyn på køretøjer i klasse N2 og N3, bilag II, del A, punkt 2, i Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (8), som er indregistreret i Fællesskabet.

Artikel 2

1. Dette direktiv finder anvendelse på køretøjer i klasse N2 og N3, som ikke er typegodkendt eller godkendt som et særskilt køretøj efter direktiv 2003/97/EF.

2. Direktivet gælder ikke for:

a) køretøjer i klasse N2 og N3, som er indregistreret inden den 1. januar 2000

b) køretøjer i klasse N2 med en tilladt totalmasse på højest 7,5 tons, hvorpå det ikke er muligt at montere et spejl af klasse V på en sådan måde, at følgende betingelser opfyldes: i) når køretøjet er lastet i overensstemmelse med sin maksimale teknisk tilladte vægt, befinder ingen del af spejlet sig under 2 m (med en margin på 10 cm) fra jorden, uanset indstillingsposition, og ii) spejlet er fuldt synligt fra førerpladsen

c) køretøjer i klasse N2 og N3, som er omfattet af nationale foranstaltninger, der trådte i kraft før datoerne for gennemførelse af direktiv 2003/97/EF, og som kræver montering i passagersiden af andre former for indirekte udsyn med en dækning på mindst 95 % af det samlede synsfelt ved jordhøjde, som er angivet for spejle af klasse IV og V i nævnte direktiv.

Artikel 3

1. Med virkning fra den 6. august 2007 og senest den 31. marts 2009 sikrer medlemsstaterne, at alle de køretøjer, som er nævnt i artikel 2, stk. 1, i passagersiden er udstyret med vidvinkel- og nærzonespejle, som opfylder kravene til spejle af klasse IV og V i direktiv 2003/97/EF.

2. Uanset stk. 1 anses kravene i nærværende direktiv for at være opfyldt, hvis køretøjerne i passagersiden er udstyret med vidvinkel- og nærzonespejle, hvis kombinerede synsfelt dækker mindst 95 % af det samlede synsfelt ved jordhøjde, som er angivet for spejle af klasse IV, og mindst 85 % af det samlede synsfelt ved jordhøjde, som er angivet for spejle af klasse V i direktiv 2003/97/EF.

3. De i artikel 2 omhandlede køretøjer, som på grund af manglende tilgængelige og økonomisk forsvarlige tekniske løsninger ikke kan udstyres med spejle, der er i overensstemmelse med kravene i denne artikels stk. 1 og 2, kan udstyres med supplerende spejle og/eller andre anordninger til indirekte udsyn, forudsat at kombinationen af sådanne anordninger mindst dækker 95 % af synsfeltet ved jordhøjde for et spejl af klasse IV og mindst 85 % af synsfeltet ved jordhøjde for et spejl af klasse V som angivet i direktiv 2003/97/EF.

4. Medlemsstaterne sender en liste til Kommissionen over tekniske løsninger, som opfylder kravene i denne artikel. Kommissionen gør de fremsendte oplysninger offentligt tilgængelige for alle medlemsstater på sit websted eller med andre passende midler.

Artikel 4

1. Overholdelse af kravene i artikel 3, stk. 1, 2 og 3 dokumenteres med det bevis, som en medlemsstat udsteder i henhold til artikel 3 i direktiv 96/96/EF.

2. Kommissionen, som bistås af de udvalg, der er nævnt i artikel 8, stk. 1, i direktiv 96/96/EF og i artikel 13, stk. 1, i direktiv 70/156/EØF inden for rammerne af deres respektive ansvarsområder, træffer de nødvendige foranstaltninger til at sikre, at det i dette direktivs artikel 3 omhandlede udstyr er monteret og kontrolleret for dets overensstemmelse med kravene i dette direktiv. Disse foranstaltninger træffes senest den 6. august 2008.

Artikel 5

Senest den 6. august 2011 forelægger Kommissionen en rapport for Europa-Parlamentet og Rådet om gennemførelsen af dette direktiv sammen med en undersøgelse af blindvinkelulykker, der omfatter alle køretøjer og opståede omkostninger, og hvormed det tilsigtes at højne færdselssikkerheden. På grundlag af en mere omfattende cost-benefit-analyse ledsages Kommissionens rapport om nødvendigt af et forslag om revision af den eksisterende lovgivning.

Artikel 6

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 6. august 2008. De meddeler straks Kommissionen teksten til disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale bestemmelser, som de udsteder på det område, der er omfattet af dette direktiv.

Artikel 7

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 8

Dette direktiv er rettet til medlemsstaterne.

Udfærdiget i Strasbourg, den 11. juli 2007. På Europa-Parlamentets vegne H.-G. PÖTTERING Formand På Rådets vegne M. LOBO ANTUNES Formand

(1) Udtalelse af 14.3.2007 (endnu ikke offentliggjort i EUT).

(2) Europa-Parlamentets udtalelse af 10.5.2007 (endnu ikke offentliggjort i EUT) og Rådets afgørelse af 25.6.2007.

(3) EUT L 25 af 29.1.2004, s. 1. Senest ændret ved Rådets direktiv 2006/96/EF (EUT L 363 af 20.12.2006, s. 81).

(4) EFT L 329 af 30.12.1993, s. 63. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(5) EFT L 358 af 31.12.2002, s. 1. Ændret ved beslutning (EF) nr. 787/2004/EF (EUT L 138 af 30.4.2004, s. 12).

(6) EFT L 46 af 17.2.1997, s. 1. Senest ændret ved forordning (EF) nr. 1882/2003.

(7) EUT C 321 af 31.12.2003, s. 1.

(8) EFT L 42 af 23.2.1970, s. 1. Senest ændret ved direktiv 2007/37/EF (EUT L 161 af 22.6.2007, s. 60).